Fundacion “Drecha Cas” 


Un Organisacion Constructivo Den Tur Sentido 





Un organisacion cu a merece tur apoyo pa su 
existencia tabata e Fundacion “Drecha Cas”. Un 
organisacion cu a lanta door di algun persona cu 
mente positivo den nos comunidad, cu a dicidi di 
forma un grupo, cana rond pa wak unda nan por 
haci trabounan boluntario. Mas cu claro yuda 
esnan den mas necesidad prome. Den nan 
investigacion nan a bin ripara cu tin hopi cas di nos 
grandinan den necesidad di un reparacion. 


Asina un grupo a lanta cu e meta cu tur hende tin e 
derecho di biba den un cas cu ta proteha pa biento, 
solo, awacero y insecto. E derecho humano bascio 
aki sinembargo, no tabata posibel pa tur hende pa falta di recursonan. Por ehempel, esnan cu ta depende 
di onderstand, pension, esnan cu edad avansa, esnan fisicamente of mentalmente incapacita, of 
hendenan muhe cu ta biba nan so riba un entrada chikito, tabatin tur e speransa di por a haya yudansa cu 
nan problema, danki na e fundacion “Drecha Cas”. E condicionnan pa haya yudansa tabata: (1) e doño di 
cas mester ta biba den e cas. (2) miembronan den cas mester coopera den e trabou. 





E fundacion aki cu ta traha sin ganashi, kende su presidente ta Ingeniero di Lago, Sr. Reimundo Barros di 
Process - Fuels Division, a ser funda na aña 1974 door di clero catolico. E idea a surgi for di 
experiencianan haya for di Belgica y otro paisnan cu ta yuda esnan menos afortuna biba den mihor 
condicionnan. 


Bou di e lema “Yuda Nos Yuda Otro”, un campaña pa recauda fondo a cuminsa cu colectnan na misa 
durante Cuaresma 1974 y di esey Fls.4,400.00 a bay pa e fundacion nobo. Industria y comercio y tambe 
boluntarionan a contribui cu donacionnan via banconan y tambe cu material. 


Despues un accion di “sticker” a yuda nan cu e gastonan creciente segun peticion pa yudansa tabata 
aumenta. Un contribucion significante tabata e ganashi di e benta di e buki “Savaneta Antes y Awor” di 
Pastoor G. van Veen, e tempo ey, Pastoor na Savaneta. 


Pa dia cu e fundacion a keda estableci 
oficialmente pa un acta notarial na Februari 
1975, e fundacion ya a caba di yuda den tres 
caso. 





Ademas di Rei Barros como presidente, “Drecha Cas” ta conta cu e valioso cooperacion di e siguiente 
miembronan: Lorenzo Ruiz (Tesorero) Pastoor Gerard van Veen, Michael Wouters (empleado di Lago), 
Rudolf Bernabella, Eli Thijsen, maestro na Tarabana Tecnische School, Roland Lough, un pensionado 
Mericano cu ta biba mita aña na Aruba, y un grupo di boluntario hoben. Un di e pioneronan tabata 
Floriano Geerman, anteriormente Supervisor na e departamento di Mechanical na Lago, cu a fayece un 
aña anterior, cu e sosega na Paz. 


E grupo activo aki, cu studiantenan di scolnan John F. Kennedy, Martin Luther King y Tarabana Technische, 
tabata traha bou direccion di lidernan experto. Nan ta dedica casi tur Diasabra na drechamento di casnan 
cu mester di reparacion. Loke por ser drecha ta ser drecha y loke ta den mal estado ta ser reemplasa cu 
nobo of poco usa. Ta pesey e fundacion constantemente mester cumpra material manera planchi di zim, 
clabo, verf, etc. “Drecha Cas” ta haci tur reparacion cu ta necesario, y contrario na loke tin hende ta kere, 
nan no ta instala azuleho of otro cosnan di luho cu e cas no tabatin anteriormente. 


Tabatin un cas unda cu “Drecha Cas” a haya necesario pa forma 
un campamento den un barak durante ocho dia pa casi reconstrui 
un cas di tabla competamente na Santa Cruz. E cas, cual tabata un 
ruina completo, a haya tur loke tabata necesario pa su doño, un 
señora di edad, cu despues e por a biba trankilmente aden. 


Miembronan di e fundacion, siendo boluntario, tabata traha sin 
recompensa. Cu e satisfaccion cu Dios mes lo recompensa nan 
debidamente. Ademas di yuda esnan cu no por a yuda nan mes, 
“Drecha Cas” tabata duna e hobennan aki e oportunidad pa 
envolve nan mes den problemanan social di comunidad, den un 
espirito di cooperacion y consideracion pa nan prohimo. Nan 
satisfaccion di mas grandi tabata di ser util y yuda esnan den 
necesidad. Ta pesey “Drecha Cas” tabata haci apelacion na tur 
persona di bon boluntad pa yuda nan den e esfuerso valioso aki 
cual ta cubri un necesidad critico den nos comunidad. Fuera di e 
gruponan di hobennan, personanan cu pension y cu experiencia di 
trabou lo ta masha util pa supervisa e trabou y pesey semper nan 
tabata bonbini na e grupo di boluntarionan aki. 





Yudansa por a bini tambe via un donacion na banco of un contribucion mensual riba cuenta di “Drecha 
Cas”, na e banconan local of door di regala material usa. 


Desde cu nan a establece, fundacion “Drecha Cas” a logra drecha diesun cas riba nos isla, seis di nan 
durante 1976. Tambe nan a inspira otronan den varios districto, manera Savaneta, pa haci trabounan 
similar den nan mesun districto. “Drecha Cas” lo duna tur ekipo y material necesario na e sub-divisionnan 
di districto interesa pa haci e trabou aki nan mes, si nan traha segun e reglanan di e fundacion. 


E directiva di “Drecha Cas” a haya un gran satisfaccion di por a ricibi un pickup Chevrolet den bon estado 
for di Lago. Tambe gobierno Hulandes a reconoce nan esfuersonan door di haci un donacion di Fls.37,500 
pa yuda nan den nan plannan di reparacion. Cu e fondo aki a haci posibel pa drecha diescinco as, cual ta e 
casonan mas urgente, riba nan lista largo. 


Fundacion “Drecha Cas” tabata afilia na organisacionnan similar na Europa, y despues hunto cu Corsou, 
Surinam y Venzuela, nan tabatin plan pa organisa den Caribe. Pero, lamentablemente, e fundacion a stop 
di existi mas or menos na aña 2009, pa varios motibo. Uno sigur tabata cu e miembronan tabata bira di 
edad y no kier a tuma e risico debi na loke e trabou aki tabata rekeri. Ami semper tabatin hopi elogio y 
admiracion pa e grupo aki di tur loke nan tabata haci pa comunidad, pero mas cu a impacta mi tabata e 
hobennan cu tabata usa nan tempo liber den fin di siman pa bin hunto cu e grupo aki pa haci cosnan 
positivio pa nan comunidad, algo cu ta carece hopi awendia. Pabien. 


Dufi Kock 
Escritor y Historiado 

